<classify> MLIMA Kilimanjaro umeendelea kuipaisha Tanzania kimataifa baada ya kushinda Kivutio Bora cha Utalii Afrika kwenye Tuzo za Utalii Duniani WTA na kuwa ushindi wa tano tangu mwaka 2013.Ushindi huo ulitangazwa katika hafla ya Tuzo ya Maeneo yanayotembelewa zaidi duniani zilizofanyika katika Jiji la Durban nchini Afrika Kusini, ambako Tanzania ilipata tuzo nne kikiwemo Kisiwa cha Thanda, nyumba ya kulala wageni ya Greystoke Mahale iliyopo katika Hifadhi ya Mahale pamoja na Hoteli ya Diamonds La Gemma dellEst.Hafla hiyo iliyohudhuriwa na wakurugenzi mbalimbali wa bodi za utalii, hoteli, kampuni za huduma za usafiri, ilishuhudia Mlima Kilimanjaro ambao ni miongoni mwa hifadhi za Taifa 16 zilizo chini ya Mamlaka ya Hifadhi za Taifa TANAPA, ikipata tuzo ya kivutio bora.Mlima Kilimanjaro wenye una urefu mita 5,895 umetangazwa kama eneo muhimu linaloongoza kwa kuvutia watalii wengi kutokana na upekee ulionao wa kuwa mlima mrefu kuliko yote Afrika. Mlima huo umeendelea kutetea tuzo kwa mara ya nne mfululizo tangu uliposhinda mwaka 2015, 2016 na 2017. Kwa mara ya kwanza ulishinda mwaka 2013.Kulingana na taarifa ya WTA, Tanzania pia imepata umaarufu kwa kupata tuzo nyingine ya Nyumba bora ya kulala ya Greystoke Mahale iliyopo katika Hifadhi ya Mahale mkoani Kigoma, Kisiwa cha Tanda kilichopo ndani ya kisiwa cha Shungimbili katika Wilaya ya Mafia mkoani Pwani kilishinda taji la kisiwa cha anasa barani Afrika.Hoteli ya Diamonds La Gemma dellEst iliyopo katika eneo la Nungwi, Z anzibar nayo ilishinda tuzo ya hoteli bora yenye huduma za aina nyingi. Mlima Kilimanjaro ulishindanishwa na vivutio vingine vilivyomo Afrika ikiwemo Kreta ya Ngorongoro iliyopo mkoani Arusha, Kasri la Giza Misri, Kisiwa cha Robben Afrika Kusini, Mlima Table Afrika Kusini na Maporomoko ya Maji ya V A Waterfront Afrika Kusini.Akielezea ushindi huo, Mkurugenzi Mkuu wa Bodi ya Utalii Tanzania TTB, Devota Mdachi alisema Tanzania imetambuliwa kwenye tuzo hizo na ni wazi ni sehemu ya kipekee linapokuja suala la vivutio vya utalii Afrika.  <topic>: KITAIFA 